b'\n_START_ARTICLE_\nSlap Virje\n_START_PARAGRAPH_\nSlap Virje se nahaja na potoku Glijun v bli\xc5\xbeini vasi Plu\xc5\xbena na Bov\xc5\xa1kem._NEWLINE_Potok Glijun se napaja iz Kaninskih podov in ima tipi\xc4\x8den kra\xc5\xa1ki izvir. Njegova voda je zelo mrzla in tudi poleti ne prese\xc5\xbee 5 \xc2\xbaC._NEWLINE_Slap Virje se nahaja kak\xc5\xa1nih 300 m dolvodno od izvira v \xc5\xa1iroki globeli pod vasjo Plu\xc5\xbena, do katere je speljana strma pe\xc5\xa1pot. Skala preko katere pada voda v tolmun, curek razdeli v dva dela. Slap je visok okoli 20 m. Desni pramen najprej drsi po skali in po 7 m prosto pada najprej 5 m, nakar se na skalni pregradi razpr\xc5\xa1i. Levi pramen se po nekaj metrih razpr\xc5\xa1i na dva dela, ki vsak po svoje padata v tolmun._NEWLINE_Tolmun je precej velik in globok, razdeljen v dva dela, ki sta lo\xc4\x8dena s skalnim pragom in obdan pa z jaso. Zaradi dobre oson\xc4\x8denosti se v tolmunu poleti razrastejo alge in tolmun dobi lepo zeleno barvo._NEWLINE_Slap daje mogo\xc4\x8den videz le ob visoki vodi (maj, junij ko se tali sneg), sicer se cedi po z mahom obra\xc5\xa1\xc4\x8deni steni.'